今秋久雨至八月望夕始晴月色尤清澈可愛置酒月下作
作者：晁公遡
朝代：宋

paragraphs: 玉斧琢月玻瓈聲，月中桂樹秋風驚。
終年待此一輪滿，不憂蛙食憂鼉鳴。
白鼉十日鳴空山，雨師乘雲呼不還。
黄塵曉漲三尺潦，明河夜飛千丈瀾。
廣寒不復觀霓裳，公子豈解歌秋陽。
釜星未滅日已出，風櫺雨隙棲清光。
須臾紺繒展秋碧，仰見西山銜半璧。
青天冥冥星益疎，光芒寒溢千山白。
今夕何夕誰與度，舉杯屬月當起舞。
陶然相對影凌亂，不覺驚烏起庭樹。
樹頭霏霏木葉墜，白露懸空斗垂地。
雖無絲竹爲陶寫，亦有鳴蛙當鼓吹。
向來悲歌子桑子，饑坐虛憂木生耳。
安知上帝思澄清，要令六合無泥滓。